《棠阴书屋》
明代·王汝玉

烟霞开胜境，林壑带幽居。终日心无累，长年乐有馀。

时过三益心，剩贮五车书。缝练收萤火，烧芸辟蠹鱼。

风吹朝幔卷，月映夜窗虚。已致青云上，还思素服初。

丈夫终一德，穷达复何如。

作者简介：（?—1415）明苏州府长洲人，本名璲，以字行，号青城山人。少从杨维桢学。落笔数千言，文不加点。年十七中浙江乡试。洪武末以荐摄郡学教授，擢翰林五经博士。永乐初进春坊赞善，预修《永乐大典》。声名大噪，出诸老臣上，遂被轻薄名。后坐解缙累，下诏狱论死。有《青城山人集》。